เม็กซิโก ดินแดนที่อันตรายสุดในโลก
คาร์บอมบ์ใส่เจ้าหน้าที่รัฐ บุกจู่โจมหน่วยคอมมานโดเพื่อช่วยเหลือลูกชายของราชายาเสพติด สังหารหมู่ ฆ่าหั่นศพเสียบประจาน  ทั้งหมดนี้ไม่ใช่พล็อตหนัง แต่เป็นเหตุการณ์ที่เกิดขึ้นจริงในประเทศเม็กซิโก
13 พ.ย. 2562

เม็กซิโก ดินแดนที่อันตรายสุดในโลก / โดย ลงทุนแมน
คาร์บอมบ์ใส่เจ้าหน้าที่รัฐ
บุกจู่โจมหน่วยคอมมานโดเพื่อช่วยเหลือลูกชายของราชายาเสพติด
สังหารหมู่
ฆ่าหั่นศพเสียบประจาน
ทั้งหมดนี้ไม่ใช่พล็อตหนัง แต่เป็นเหตุการณ์ที่เกิดขึ้นจริงในประเทศเม็กซิโก
ไม่น่าเชื่อว่าประเทศที่เคยเป็น 1 ใน 10 ประเทศที่มีขนาด GDP มากสุดในโลกอย่างประเทศเม็กซิโก ตอนนี้ได้กลายมาเป็นประเทศที่มีอัตราอาชญากรรมมากสุดในโลก..
เกิดอะไรขึ้นที่ประเทศเม็กซิโก?
ลงทุนแมนจะเล่าให้ฟัง
ทั้งหมดนี้เกิดมาจาก สงครามยาเสพติด
ที่ยืดเยื้อมายาวนานกว่า 12 ปี 10 เดือน..
รู้ไหมว่า..ในโลกนี้
5 ใน 10 เมืองที่อันตรายที่สุดในโลกเป็นเมืองจากประเทศเม็กซิโก
และเมืองที่อันตรายที่สุดในโลก ก็คือ “ลอส คาบอส” ในประเทศเม็กซิโก
ที่นั่น ประชากรที่อาศัยอยู่ทุกๆ 100,000 คน จะถูกฆาตกรรม 111 คน ต่อปี..
แล้วทำไมจึงเกิดเรื่องแบบนี้ขึ้นที่ประเทศเม็กซิโก?
ประเทศเม็กซิโก เป็นพื้นที่ยุทธศาสตร์ที่เชื่อมต่อระหว่างประเทศสหรัฐอเมริกา และ ประเทศต่างๆในทวีปอเมริกาใต้
พอเรื่องเป็นแบบนี้  ที่แห่งนี้จึงกลายเป็นจุดสำคัญที่จะลักลอบขนส่งยาเสพติด และ ของเถื่อนจากประเทศในอเมริกาใต้ไปสหรัฐอเมริกา
50 ปีก่อน.. ปาโบล เอสโกบาร์ ราชาโคเคนชาวโคลอมเบียได้เริ่มใช้เส้นทางนี้ร่วมกับชาวเม็กซิกันเพื่อขนส่งโคเคนเข้าไปยังประเทศสหรัฐอเมริกา
ประเทศเม็กซิโกจึงเป็นแหล่งสำคัญของสารเสพติดทั้งเฮโรอีน และ กัญชา จนถึงขนาดที่ชาวเม็กซิกันที่ลักลอบค้ายาเสพติดลงทุนสร้างโครงสร้างพื้นฐาน
ตั้งแต่ ทางบก ทางน้ำ ทางอากาศ รวมถึงอุโมงค์ใต้ดิน เพื่อลำเลียงยาเสพติด
องค์กรค้ายาเสพติดเหล่านี้มียานพาหนะ และอาวุธครบมือ ตั้งแต่ปืนกล รถหุ้มเกราะ ไปจนถึงเรือดำน้ำ
และจุดเริ่มต้นที่เป็นสาเหตุสำคัญก็คือ วิกฤติราคาน้ำมันตกต่ำ ปี ค.ศ. 1982
จากวิกฤติเศรษฐกิจครั้งนั้น ประเทศเม็กซิโกที่เคยพึ่งพาการส่งออกน้ำมัน 
คิดเป็นกว่าร้อยละ 62 ของมูลค่าการส่งออกทั้งหมด ก็เปลี่ยนไปอย่างสิ้นเชิง..
เมื่อเศรษฐกิจตกต่ำ และ เม็ดเงินจากยาเสพติดมีมูลค่ามหาศาล
ชาวเม็กซิกันหลายคนจึงกลายมาเป็นผู้ค้ายาเสพติด..
จาก คน กลายมาเป็น กลุ่ม
จาก กลุ่ม กลายมาเป็น องค์กรขนาดใหญ่
โดยองค์กรยาเสพติดที่มีอิทธิพลมากสุดในเม็กซิโก ชื่อว่า ซีนาโลอา 
นำโดย เอล ชาโป หรือ ฮัวคิน เจ้าของฉายา “ราชายาเสพติด”
ขบวนการซีนาโลอา สามารถขยายอิทธิพลไปกว่า 50 ประเทศทั่วโลก ลักลอบขายยาเสพติดระดับแสนล้านบาทต่อปี จนกลายมาเป็นองค์กรยาเสพติดที่ใหญ่สุดในโลก
ตลอดระยะที่ผ่านมา.. รัฐบาลประเทศเม็กซิโกประกาศทำสงครามกับผู้ค้ายาเสพติดอย่างจริงจังด้วยความร่วมมือกับรัฐบาลประเทศสหรัฐอเมริกา
ซึ่งหนึ่งในนั้นรวมไปถึงการจับกุม เอล ชาโป เข้าคุกที่มีระดับความปลอดภัยสูงสุดในประเทศเม็กซิโกถึง 2 ครั้ง แต่ที่น่าสนใจคือ ราชายาเสพติดก็หนีออกมาได้ทั้ง 2 ครั้ง
อย่างไรก็ตาม เมื่อไม่กี่ปีที่ผ่านมา ราชายาเสพติดก็ถูกจับกุมและส่งไปดำเนินคดีที่ประเทศสหรัฐอเมริกา แต่จนถึงตอนนี้แม้ว่าราชายาเสพติดจะถูกจับ เหตุการณ์วุ่นวายในเม็กซิโก ก็ไม่มีทีท่าว่าจะดีขึ้น
ถ้าเราคนไทยมีโอกาสได้ไปท่องเที่ยวที่เม็กซิโก
ก็ขอให้ระวังไว้
ตรวจสอบเมืองที่จะไปว่าเป็นเมืองที่เสี่ยงต่ออันตรายหรือไม่
เพราะอย่างน้อย 5 เมืองของประเทศนี้ ติดอันดับเมืองอันตรายที่สุดในโลก..
ปิดท้ายด้วยข้อมูลที่น่าสนใจ
สาเหตุที่เอล ชาโป ราชายาเสพติดถูกจับกุมได้ เพราะทางการได้รับเบาะแสจากการที่เขาได้ติดต่อกับ ฌอน เพนน์ ผู้กำกับฮอลลีวูดที่สนใจจะนำเรื่องราวของเขาไปสร้างเป็นภาพยนตร์..
----------------------
Blockdit โซเชียลมีเดีย รูปแบบใหม่
----------------------
References
-
-
-
-
-
-
-
-
-
-